Tvenn mannréttindasamtök hafa sakað hermenn frá Erítreu um fjöldamorð í Tigray-héraði í Eþíópíu. Fjöldi almennra borgara hafi verið drepinn í bænum Axum í lok nóvember.
Mannréttindasamtökin Human Rights Watch birtu í morgun skýrslu þar sem fram koma ásakanir um að hersveitir frá Erítreu hafi framið fjöldamorð á almennum borgurum í Tigray-héraði í Eþíópíu í nóvember. Samskonar ásakanir komu fram í skýrslu Amnesty International fyrir viku.
Í skýrslu samtakanna Human Rights Watch er greint frá aðdraganda fjöldamorða í bænum Axum undir lok nóvember eftir að hersveitir Eþíópíu- og Erítreumanna komu þangað nokkrum dögum áður. Morðin hafi byrjað 28. nóvember eftir árás vopnaðra sveita Tigray-manna á hermenn frá Erítreu. Eþíópískir hermenn hefðu horft aðgerðarlausir á fjöldamorð Erítreumanna. Human Rights Watch segir útilokað að fá nákvæma tölu um hve margir hefðu verið drepnir, en í skýrslu Amnesty International segir að talið sé að yfir tvö hundruð almennir borgarar hafi verið myrtir í Axum dagana 28. og 29. nóvember. Bæði samtökin hvetja til að Sameinuðu þjóðirnar rannsaki ásakanir um stríðsglæpi og glæpi gegn mannkyni í Tigray. Stjórnvöld í Eþíópíu og Erítreu gerðu lítið úr ásökunum sem fram komu í skýrslu Anmesty International á dögunum og búist er við að sama verði uppi á teningnum varðandi skýrslu Human Rights Watch. Laetitia Bader, sem stýrir starfi samtakanna í þessum heimshluta, sagði hins vegar í morgun að ráðamenn í ríkjunum tveimur gætu ekki lengur falið sig á bak við tjald þöggunar. Tryggja yrði að réttlætið næði fram að ganga.